钦定古今图书集成/明伦汇编/官常典/第782卷 > 郑善果
## 钦定古今图书集成/明伦汇编/官常典/第782卷 > 郑善果

按《唐书》本传，“善果，郑州荥泽人。祖在魏为显家。父𫍯，
周大将军、开封县公，讨尉迟迥，战死。善果方九岁，以
死事子袭爵，家人为其幼，弗告也。及受诏，号哭不自
胜。隋开皇初，进封武德郡公。年十四，为沂州刺史，累
转鲁郡太守。善果母崔，贤明晓政治，尝坐阁内听善
果处决，或当理则悦，有不可，则引至床下责愧之。故”
善果所至有绩，号清吏。尝与武威太守樊子盖考为
天下第一，炀帝赐物千段、黄金百两。再迁大理卿。突
厥围帝雁门，以守御功，拜右光禄大夫。从幸江都。宇
文化及弑逆，署民部尚书。从至辽城，淮安王神通攻
之，善果督战，中流矢，神通解，俄为窦建德所获。王琮
让之曰：“公，隋大臣，自尊夫人亡，名称衰。今以忠臣子
为逆贼徇命，至伤夷，谓何？”善果惭，欲自杀，或止之，得
不死。建德不之礼，乃归神通。送京师，擢太子左庶子，
更封荥阳郡公。数为太子陈得失。未几，检校大理卿，
兼民部尚书。奉法持正，风绩显。公卿间。诏与裴寂等
十人，每奏事若侍，得升殿，而从父兄元璹亦与，时以
为荣。坐事免。会山东平，持节为招抚大使，以选举失
实，除名。后历刑部尚书。贞观初，出为岐州刺史，以累
去。复拜江州刺史，卒